钦定古今图书集成/明伦汇编/闺媛典/第334卷 > 光威裒三姊妹
## 钦定古今图书集成/明伦汇编/闺媛典/第334卷 > 光威裒三姊妹

按《全唐诗》光威、裒姊妹三人，失其姓，有姊妹联句诗
云：“朱楼影直日当午，玉树阴低月已三。”〈光〉腻粉暗销
银镂合，错刀闲剪泥金衫。〈威〉绣床怕引乌龙吠，锦字
愁教青鸟衔。〈裒〉百味炼来怜益母，千花开处斗宜男。
〈光〉鸳鸯有伴谁能羡，鹦鹉无言我自惭。〈威〉浪喜游蜂
飞扑扑，佯惊孤雁语喃喃。〈裒〉偏怜爱数蛓蛦掌，每忆
光抽玳瑁簪。〈光〉烟洞几年悲尚在，星桥一夕怅空含。
〈威〉窗前时节羞虚掷，世上风流笑苦谙。〈裒〉独结香绡
偷饷送，暗垂檀袖学通参。〈光〉须知化石心难定，却是
为云分易甘。〈威〉“看见风光零落尽，弦声犹逐《望江南》。”
鱼元机《次其韵序》云：“光威、裒姊妹三人，少孤而始笄，
乃有是作，精粹难俦，虽谢家联雪，何以加之。”